Illum l-istati membri qablu dwar mandat biex jinbdew negozjati mal-Parlament Ewropew dwar proposta leġiżlattiva li tikkonċerna ħidma konġunta dwar il-valutazzjoni tat-teknoloġija tas-saħħa għall-benefiċċju tal-pazjenti. Il-leġiżlazzjoni proposta tipprevedi, pereżempju , l-istabbiliment ta' Grupp ta' Koordinazzjoni li jinkludi l-awtoritajiet nazzjonali tas-saħħa. Dan il-grupp ser jaħdem fuq valutazzjonijiet kliniċi konġunti u konsultazzjonijiet xjentifiċi konġunti dwar it-teknoloġiji tas-saħħa. Il-leġiżlazzjoni proposta għandha tkun ta' benefiċċju għall-pazjenti, l-istati membri u l-iżviluppaturi tat-teknoloġija tas-saħħa. Għaldaqstant, din ser ittejjeb l-aċċess mill-pazjenti għat-teknoloġiji tas-saħħa. Il-ħidma konġunta mwettqa fil-livell tal-UE għandha tipprovdi informazzjoni xjentifika siewja lill-awtoritajiet nazzjonali tas-saħħa. Il-kumpaniji mhux ser ikollhom bżonn jipprovdu, fil-livell nazzjonali, l-istess informazzjoni dwar il-prodotti tagħhom li jkunu diġà ppreżentaw fil-livell tal-UE. Dan ser iwassal għal iffrankar fl-ispejjeż u tnaqqis fid-duplikazzjoni tax-xogħol. Il-mandat ta' negozjar adottat illum huwa pass importanti. Ir-regolament dwar il-valutazzjoni tat-teknoloġija tas-saħħa, ladarba jiġi adottat, ser ikun pass kbir 'il quddiem fil-qasam tas-saħħa. Dan ser jirrappreżenta qafas robust għall-kooperazzjoni għall-benefiċċju tal-istati membri, l-industrija u, fuq kollox, il-pazjenti. Marta Temido, Ministru għas-Saħħa tal-Portugall Kuntest u passi li jmiss Il-Kummissjoni adottat proposta għal Regolament dwar il-valutazzjoni tat-teknoloġija tas-saħħa fil-31 ta' Jannar 2018. Il-Parlament Ewropew qabel dwar il-pożizzjoni tiegħu fi Frar 2019. Wara l-qbil tal-ambaxxaturi tal-istati membri, issa jistgħu jibdew in-negozjati mal-Parlament Ewropew. Il-valutazzjoni tat-teknoloġija tas-saħħa hija proċess ibbażat fuq l-evidenza li jippermetti lill-awtoritajiet kompetenti jiddeterminaw l-effettività relattiva tat-teknoloġiji l-ġodda jew eżistenti. Il-valutazzjoni tat-teknoloġija tas-saħħa tiffoka speċifikament fuq il-valur miżjud ta' teknoloġija tas-saħħa meta mqabbla ma' teknoloġiji tas-saħħa ġodda jew eżistenti oħrajn. Bis-saħħa tal-valutazzjoni tat-teknoloġija tas-saħħa, l-awtoritajiet nazzjonali tas-saħħa jistgħu jieħdu deċiżjonijiet ibbażati fuq l-evidenza dwar l-ipprezzar jew ir-rimborż tat-teknoloġiji tas-saħħa. It-teknoloġija tas-saħħa tinkludi prodotti mediċinali, apparat mediku (pereżempju pacemakers, tagħmir tad-dijaliżi jew pompi tal-infużjoni) jew proċeduri mediċi u kirurġiċi, kif ukoll miżuri għall-prevenzjoni, id-dijanjożi jew it-trattament tal-mard użati fil-kura tas-saħħa. Mandat parzjali għal negozjati mal-Parlament Ewropew Valutazzjoni tat-teknoloġija tas-saħħa wara l-2020 (informazzjoni ġenerali u kronoloġija)